በደቡብ ኮሪያ መካከል ያለው የህዝብ ለህዝብ ግንኙነት ከጊዜ ወደ ጊዜ እየተጠናከረ ነው-ፕሬዚዳንት ግርማ
አበባ፤ መስከረም 15/2006 (ዋኢማ) –  በኢትዮጵያና በደቡብ ኮሪያ መካከል ያለው የህዝብ ለህዝብ ግንኙነት ከጊዜ ወደ ጊዜ እየተጠናከረ መምጣቱን ፕሬዚዳንት ግርማ ወልደጊዮርጊስ ገለፁ።ፕሬዚዳንት ግርማ በኢትዮጵያ ጉብኝት እያደረገ ያለውን የደቡብ ኮሪያ የልኡካን ቡድን አባላት በብሔራዊ ቤተ መንግስት ተቀብለው አነጋግረዋል። ፕሬዚዳንት ግርማ በዚሁ ጊዜ እንደተናገሩት የኢትዮ-ኮሪያ ግንኙነት ለረዥም አመታት የዘለቀና በደም የተሳሰረ በመሆኑ የአገሮቹ ወዳጅነቱ ጠንካራ መሰረት ያለው ነው። ደቡብ ኮሪያ ለኢትዮጵያ እያደረገች ያለውን የልማት ድጋፍ ያደነቁት ፕሬዚዳንት ግርማ በቀጣይ የሁለቱ አገራት የትብብር ግንኙነት በሁሉም መስኮች የበለጠ መጠናከር እንደሚገባውም አመልክተዋል። ፕሬዚዳንት ግርማ ኢትዮጵያ ባለፉት አመታት ምቹ የልማት ፖሊሲዎችን በመቅረጽ ፈጣን ልማት ማስመዝገቧንና በተለይ በትምህርትና በጤናው ረገድ አመርቂ ለውጦችን ማሳየቷን ለልኡካን ቡድኑ አባላት መግለጻቸውን ውይይቱን የተከታታሉ ከፍተኛ ባለስልጣን ለጋዜጠኞች ተናግረዋል። የደቡብ ኮሪያ ባለሃብቶች በኢትዮጵያ ያለውን ምቹ እድል በመቀጠም መዋእለ ንዋያቸውን እንዲያፈሱም ጥሪ አቅርበዋል። የደቡብ ኮሪያ የልኡካን ቡድን መሪ ዶክተር ኪም ኩዋን ያንግ በበኩላቸው አገራቸው በትግራይና በኦሮሚያ ክልሎች በፈቃደኝነት ላይ ተመስርቶ እየተካሄደ ባለው የመንደር ምሥረታ የኩሏን ድጋፍ በማድረግ ላይ መሆኗን ለጋዜጠኞች ተናግረዋል። ደቡብ ኮሪያ በያመቱ ለወጣት ኢትዮጵያዊያን የነጻ ትምህርት ዕድል እየሰጠች መሆኗንም የጠቀሱት የልኡካን ቡድኑ መሪ ወደፊትም በሚቻላት ሁሉ ሁሉን አቀፍ ድጋፍ እንደምታደግ አረጋግጠዋል። እንደ ኢዜአ ዘገባ በጉብኝታቸው ወቅት በኢትዮጵያን እየተመዘገበ ያለውን ፈጣን ልማት መታዘባቸውን የተናገሩት የቡድኑ መሪ አገሪቱ በአጭር አመታት ውስጥ ከድህነት እንደምትላቀቅ እምነት እንዳላቸው ተናግረዋል።